Document ID: 32004R2243

ΚΑΝΟΝΙΣΜΌΣ (ΕΚ) αριθ. 2243/2004 ΤΟΥ ΣΥΜΒΟΥΛΊΟΥ
της 22ας Δεκεμβρίου 2004
για την τροποποίηση του κανονισμού (ΕΚ) αριθ. 2505/96 σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα αγροτικά και βιομηχανικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1)
Στις 20 Δεκεμβρίου 1996, το Συμβούλιο εξέδωσε τον κανονισμό (ΕΚ) αριθ. 2505/96, σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα αγροτικά και βιομηχανικά προϊόντα (1). Η κάλυψη των αναγκών εφοδιασμού της Κοινότητας όσον αφορά τα εν λόγω προϊόντα θα πρέπει να γίνει υπό τους ευνοϊκότερους κατά το δυνατόν όρους. Είναι σκόπιμο να ανοιχθούν νέες κοινοτικές δασμολογικές ποσοστώσεις με μειωμένο ή μηδενικό δασμό για τις αναγκαίες ποσότητες και να παραταθεί η ισχύς ορισμένων υφιστάμενων δασμολογικών ποσοστώσεων, χωρίς ωστόσο να διαταραχθούν οι αγορές των εν λόγω προϊόντων.
(2)
Ο όγκος των ποσοστώσεων για ορισμένες κοινοτικές δασμολογικές ποσοστώσεις δεν επαρκεί για να καλύψει τις ανάγκες της κοινοτικής βιομηχανίας για την τρέχουσα περίοδο ποσόστωσης. Συνεπώς, θα πρέπει να αυξηθεί ο όγκος αυτών των ποσοστώσεων με ισχύ από 1ης Ιανουαρίου 2005.
(3)
Δεν είναι πλέον προς το συμφέρον της Κοινότητας να συνεχίσει να παραχωρεί, το 2005, κοινοτικές δασμολογικές ποσοστώσεις για ορισμένα προϊόντα τα οποία επωφελήθηκαν αναστολής των δασμών το 2004. Επομένως, τα προϊόντα αυτά θα πρέπει να διαγραφούν από τον πίνακα που παρατίθεται στο παράρτημα Ι του κανονισμού (ΕΚ) αριθ. 2505/96.
(4)
Λόγω των πολυάριθμων τροποποιήσεων που πρέπει να επέλθουν, και για να υπάρχει σαφήνεια, πρέπει να αντικατασταθεί εξ ολοκλήρου το παράρτημα Ι του κανονισμού (ΕΚ) αριθ. 2505/96.
(5)
Λόγω της οικονομικής σημασίας του παρόντος κανονισμού, θα πρέπει να χρησιμοποιηθεί η διαδικασία του επείγοντος, βάσει του σημείου Ι.3 του πρωτοκόλλου σχετικά με το ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη συνθήκη για την Ευρωπαϊκή Ένωση και στις συνθήκες για την ίδρυση των Ευρωπαϊκών Κοινοτήτων.
(6)
Κατά συνέπεια, ο κανονισμός (ΕΚ) αριθ. 2505/96 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα I του κανονισμού (ΕΚ) αριθ. 2505/96 αντικαθίσταται από το κείμενο που παρατίθεται στο παράρτημα του παρόντος κανονισμού.
Άρθρο 2
Για την περίοδο ποσόστωσης από την 1η Ιανουαρίου έως την 30ή Ιουνίου 2005 στο παράρτημα Ι του κανονισμού (ΕΚ) αριθ. 2505/96:
-
η ισχύς της δασμολογικής ποσόστωσης 09.2021 λήγει στις 30 Ιουνίου 2005, χωρίς τροποποίηση του όγκου της ποσόστωσης,
-
ο όγκος της ποσόστωσης 09.2613 καθορίζεται σε 400 τόνους με συντελεστή δασμού 0 %.
Άρθρο 3
Για την περίοδο ποσόστωσης από την 1η Ιανουαρίου έως την 31η Δεκεμβρίου 2005 στο παράρτημα I του κανονισμού (ΕΚ) αριθ. 2505/96:
-
ο όγκος της δασμολογικής ποσόστωσης 09.2023 καθορίζεται σε 700 000 μονάδες,
-
ο όγκος της δασμολογικής ποσόστωσης 09.2603 καθορίζεται σε 3 400 τόνους,
-
ο όγκος της δασμολογικής ποσόστωσης 09.2612 καθορίζεται σε 500 τόνους με συντελεστή δασμού 0 %,
-
ο όγκος της δασμολογικής ποσόστωσης 09.2619 καθορίζεται σε 80 τόνους,
-
ο όγκος της δασμολογικής ποσόστωσης 09.2620 καθορίζεται σε 500 000 μονάδες,
-
ο όγκος της δασμολογικής ποσόστωσης 09.2621 καθορίζεται σε 1 500 τόνους και η περίοδος ισχύος λήγει στις 31 Δεκεμβρίου 2005,
-
ο όγκος της δασμολογικής ποσόστωσης 09.2985 καθορίζεται σε 300 000 μονάδες και η περίοδος ισχύος λήγει στις 31 Δεκεμβρίου 2005.
Άρθρο 4
Οι δασμολογικές ποσοστώσεις 09.2605, 09.2606, 09.2607, 09.2609, 09.2614, 09.2918, 09.2957, 09.2966, 09.2993 και 09.2999 κλείνουν από την 31η Δεκεμβρίου 2004.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2004.

Labels: 3
1
6